NaiveNeuron/SloPal huggingface dataset:
Mikloško, Jozef, poslanec NR SR (2015-09-16):
Ďakujem. Ja, samozrejme, súhlasím so všetkými štyrmi bodmi pána podpredsedu. Chcem zdôrazniť, že KDH tejto téme sa dlhodobo venuje. Pred týždňom sme mali Združenie kresťanských seniorov celodennú konferenciu na túto tému na Katolíckej univerzite. To tu nechcem viacej o tom hovoriť. Veľa sa tam povedalo, bolo tam hviezdne obsadenie prednášateľov. Iba to, že kríza tam, kde vzniká, máme ju riešiť, je už asi v niektorých krajinách, napríklad v Sýrii, Iraku, Líbyi, za bodom, keď sa to ešte dalo pomôcť. Ostatné tri body, plne s nimi súhlasím. Tentoraz už ide o problematiku nadstranícku, že dneska sa musí Slovensko zjednotiť, aby jednotne pri riešení tohto problému, a že Národná rada mala šance sa k tomu už viackrát vyjadriť, ale opakovane možno štyri-, päťkrát to nedala do programu, a to tiež bola určitá chyba, mohli sme tam vyvetrať mnohé názory. Dobre. Trocha som šokovaný zo stanoviska teraz Európskej komisie a iných politikov. Napríklad vyhrážky Schulzove o vojenskej sile alebo premiérky Nemecka o možnom zastavení EÚ fondov, alebo Schengen, alebo kvóty. Mali aj iní ľudia a iné politiky, iné štáty pomáhať. Napríklad Amerika, ktorá prispela v mnohom k destabilizácii, v podstate nerobí nič. Za ďalšie, arabské krajiny postavia 200 mešít v Nemecku, to ponúkli, ale pomoc, nejakých svojich súvercov prijať, nateraz nič. Ženeva má medzinárodnú organizáciu pre migráciu, 1,5-miliardový rozpočet, takisto absolútne nič. Chcem upozorniť, že na Slovensku naozaj je veľa iniciatívy, veľa zaujímavých iniciatív, veľa nevládnych organizácií, ktoré veľa robia. A teraz slovenské fórum pre solidaritu by bol veľmi dobrý návrh, kde by naozaj nadstranícky, odborne sa o tejto téme debatovalo. Ďakujem.
Janckulík, Igor, poslanec NR SR (2017-05-10):
Ďakujem. Vážený pán predsedajúci, vážené panie poslankyne, vážení páni poslanci, vážený pán minister, predkladám spoločnú správu výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia (tlač 425a). Predseda Národnej rady Slovenskej republiky pridelil uvedený návrh zákona na prerokovanie ústavnoprávnemu výboru, výboru pre pôdohospodárstvo a životné prostredie a výboru pre zdravotníctvo. Výbory prerokovali predložený návrh zákona v stanovenej lehote. Uvedené výbory súhlasili s návrhom zákona a odporučili Národnej rade predložený návrh zákona schváliť s pozmeňujúcimi a doplňujúcimi návrhmi. Pani poslankyňa Zemanová, ktorá nie je členkou výboru pre zdravotníctvo, sa v zmysle § 50 ods. 3 rokovacieho poriadku zúčastnila na rokovaní výboru a vyjadrila sa k predloženému návrhu zákona. Štvrtá časť spoločnej správy obsahuje pozmeňujúce a doplňujúce návrhy. Výbor Národnej rady Slovenskej republiky pre zdravotníctvo ako gestorský výbor rokoval dňa 9. mája 2017 a odporučil Národnej rade návrh zákona schváliť s odporúčanými pozmeňujúcimi a doplňujúcimi návrhmi. Súčasne gestorský výbor odporučil hlasovať o bodoch 1 až 60 uvedených v IV. časti spoločnej správy spoločne s návrhom gestorského výboru schváliť. Spoločná správa výborov bola schválená uznesením č. 52 z 9. mája 2017. Mám poverenie gestorského výboru predniesť spoločnú správu výboru na schôdzi Národnej rady a návrhy v zmysle § 83 ods. 4 a § 84 ods. 2 zákona o rokovacom poriadku. Pán predsedajúci, skončil som, môžete otvoriť rozpravu.
Blanár, Juraj, podpredseda NR SR (2023-03-30):
Pán poslanec Kuriak, poprosím vás, ako spravodajca ohláste.
Glváč, Martin, podpredseda NR SR (2016-10-25):
Pán poslanec Dostál nie je prítomný. Pani poslankyňa Zemanová, nech sa páči.
Šimečka, Michal, podpredseda NR SR (2024-01-09):
Ďakujem pekne. Poslankyňa, poslankyňa Nash.
B. Bugár, podpredseda NR SR: (2004-11-30):
Pán minister, nech sa páči, môžete sa vyjadriť k rozprave.
Baláž, Radovan, poslanec NR SR (2017-12-07):
Pán predsedajúci, teraz budeme hlasovať o bode č. 81 zo spoločnej správy.
M. Hort, podpredseda NR SR: (2009-06-26):
(Prestávka.) (Po prestávke.)
Hrnčiar, Andrej, poslanec NR SR (2012-09-26):
Treba otvorene povedať, že súčasný stav vyhovuje vplyvným skupinám poľovníkov, ktorí sú tou lobistickou skupinou, ktorí nechcú cyklistov pustiť do lesa. Žiaľ, sú to skupiny, ktoré majú na štátnych lesoch prenajímané štátne revíry a robia si tam, čo chcú. Ja spomeniem konkrétny príklad, Gaderskú dolinu pri Martine. Idete krásnou prírodou, sú tam tabule v slovenskom jazyku, ktoré vysvetľujú všeličo o Gaderskej doline, ale prídete na jej koniec a je tam značka zákazová (Lesy Slovenskej republiky, štátny znak). A to je jediná tabuľa, ktorá je trojjazyčná, po maďarsky, po nemecky, po slovensky, že je zákaz vstupu nielen cyklistom, ale aj peším osobám. Tak som si dovolil urobiť taký malý súkromný poslanecký prieskum. A porušil som ten zákaz a išiel som za tú tabuľu a pol kilometra za tým som videl krásny posed, krásne pokosenú lúku a chatu, chatu, ktorej majiteľom sú Lesy Slovenskej republiky. A zrejme sa tam usporadúvajú pekné poľovačky a možnože tam chodia aj politici a vplyvní ľudia. A preto je tam asi zákaz vstupu turistom, aj peším osobám, nielen cyklistom. O kúsok ďalej vedľa v doline je takisto cesta, kde môžu ísť cyklisti, koniec cesty, krásna horská cesta začína, kde by sa zmestili 4 bicykle vedľa seba, a 100 metrov za týmto zákazom sú lesníci v aute. V aute sedia a číhajú na cyklistov, chytajú ich a dávajú im pokuty. Takže nie sme si všetci rovní, niektorí sme si rovnejší, ale proti tomu zákonu sú vplyvné poľovnícke lobistické skupiny. A možno by bolo dobré, keby pán spravodajca povedal, či je poľovník a či má poľovnícky preukaz. A ja sa na oplátku priznám, že ja často porušujem tento zákon, priznávam sa k tomu verejne, lebo chodím na bicykli a nemám čas študovať, kde môžem a kde nemôžem ísť na bicykli, ale po lese chodím.
Bugár, Béla, podpredseda NR SR (2017-12-13):
Nech sa páči, prezentujme sa a hlasujeme. (Hlasovanie.) Prítomných 142, za 57, proti 51 poslancov, zdržalo sa 34. Návrh pani poslankyne sme neschválili.
Čepček, Martin, poslanec NR SR (2021-05-11):
Ďakujem pekne. Kolegovia, kolegyne, ako vidíme, pán Mazurek, chcem reagovať, toto je uznesenie, to znamená, my žiadame vládu, aby pripravila legislatívnu zmenu, nejakú iniciatívu, ktorá by či vo viacerých zákonoch, alebo v jednom zákone, alebo nejakým iným spôsob riešila v prípade, že sa vyskytne niečo podobné, ako tu máme teraz takúto pandémiu. A mojím cieľom je, aby sa to nedialo v skrátenom legislatívnom konaní, aby na to prebehla celospoločenská diskusia, aby na to, aby sa k tomu vyjadrili všetky ministerstvá, ktorých sa to dotýka, či ministerstvo hospodárstva – tá mobilizácia, alebo ministerstvo zdravotníctva, alebo iné ministerstvá. Hej? Takže mne ide o to, aby parlament, keďže tu máme parlamentnú demokraciu, že požiadal vládu, ktorá by mala pripraviť legislatívne opatrenia na predchádzanie pandémií, ale zároveň aby to nebol núdzový stav. To je celé. Ďakujem.
Kaník, Ľudovít, poslanec NR SR (2013-12-10):
Ja by som chcel poukázať na takú jednu zaujímavú súvislosť, ktorú ja vidím. Pred rokom, keď sme prijímali štátny rozpočet, tak sme, no, na mnohé oblasti poukazovali. A hlavne sme tvrdili, že tie opatrenia, ktoré sú prijímané, zvyšovanie daní, odvodov, že budú mať úplne kontraproduktívny efekt a výsledok. Teraz sa ukazuje, že je to presne tak. To znamená, ja by som tu videl jednu vec, že z toho, čo si vláda naplánovala v štátnom rozpočte pred rokom, nevyšlo nič. Vyšla jedna, jedna vec, že sa podarilo dohnať všetky tieto straty, ktoré boli spôsobené vládou, na podstatne lepšom výsledku na DPH. Ale, ale to je ako kasíno, že vsadilo sa na sedem čísel, z nich šesť nevyšlo a jedno sa podarilo. Ale to nesvedčí vôbec o premyslenom, o premyslenej a zodpovednej hospodárskej politike, pretože výsledkom tejto politiky, ktorú vláda presadzuje a ktorá sa pretavuje do štátneho rozpočtu, je, že dosahuje presne opačné ciele, ako deklaruje. Až na jedno jediné, ktoré ju zachránilo a vďaka ktorému dnes môže tvrdiť, že dosiahne plánovaný výsledok. Aj tam by som bol veľmi ešte, veľmi ešte opatrný a dosť veľmi pochybujem, či sa nakoniec naozaj podarí dosiahnuť ten výsledok, pretože výber daní bude veľkým prekvapením pre vládu. A to je naozaj to najväčšie riziko, ktoré tu je. A to je ten problém, že hráme, že vláda s nami hrá ruletu, vláda sa správa, ako keby bola v kasíne, neplánuje, ale tipuje. A tipuje zatiaľ veľmi zle.
Jurinová, Erika, podpredsedníčka NR SR (2012-09-13):
Nech sa páči, pán poslanec Vašečka. Matovič, ospravedlňujem sa, som zle čítala.
P. Goga, poslanec: (2008-11-04):
Inak súhlasím s tým, čo povedal pán podpredseda vlády, ja myslím, že ten konsenzus pri vytvorení tohto zákona o pomoci a podpore poskytovanej z fondov Európskeho spoločenstva bol vytvorený, a ja myslím, že prejde do ďalšieho čítania a bude schválený. Ďakujem pekne.
Ľ. Jahnátek, minister hospodárstva SR: (2006-08-04):
Na základe uznesenia vlády Slovenskej republiky č. 669 som bol poverený predložiť Národnej rade Slovenskej republiky návrh na odvolanie Jozefa Kojdu z funkcie prezidenta Prezídia Fondu národného majetku Slovenskej republiky, odvolanie Daniela Végha z funkcie viceprezidenta Prezídia Fondu národného majetku Slovenskej republiky a odvolanie Juraja Plechla, Igora Grošafta, Mikuláša Kačaljaka, Františka Stana a Rezsöho Duraya z funkcie členov Prezídia Fondu národného majetku Slovenskej republiky. Taktiež som bol poverený predložiť návrh na voľbu Petra Šimka do funkcie prezidenta Prezídia Fondu národného majetku Slovenskej republiky, Augustína Hambáleka do funkcie viceprezidenta Prezídia Fondu národného majetku Slovenskej republiky a voľbu Jozefa Cudráka, Vladimíra Tarabu, Pavla Hanusa, Petra Oremusa, Ľubomíra Želiezku, Gerharda Majlinga a Petra Greguša za členov Prezídia Fondu národného majetku Slovenskej republiky. Vážený pán predsedajúci, vážené panie poslankyne, vážení páni poslanci, prosím vás, aby ste sa vo svojom hlasovaní stotožnili s návrhom vlády Slovenskej republiky. Ďakujem za pozornosť.
Hrnčiar, Andrej, podpredseda NR SR (2019-10-22):
Otváram všeobecnú rozpravu, do ktorej som nedostal žiadnu písomnú prihlášku. Pýtam sa, či sa chce prihlásiť niekto do rozpravy ústne. Končím možnosť nahlásiť sa do rozpravy. Nech sa páči, pán poslanec Dostál.
Jurzyca, Eugen, minister školstva, vedy, výskumu a športu SR (2010-12-10):
Ďakujem pekne. Vážené dámy, vážení páni, cieľom predkladanej novely je vytvorenie legislatívneho prostredia na zabezpečenie niekoľkých úloh, ktorými sú: Vytvoriť legislatívny priestor, aby štát mohol štátnym vzdelávacím programom určiť zavedenie povinného vyučovania anglického jazyka. V záujme znižovania administratívnej náročnosti ustúpiť od obligatórneho vydávania polročných vysvedčení a na ich fakultatívne vydávanie na základe požiadania zákonného zástupcu žiaka alebo dospelého žiaka, pričom informácia zákonného zástupcu žiaka alebo plnoletého žiaka o jeho hodnotení a klasifikácii bude zabezpečená obyčajným výpisom, ktorého formu si určí samotná škola, resp. triedny učiteľ. Ďalej zabezpečiť bezplatné vydávanie nových alebo prepisovanie existujúcich učebníc do Braillovho písma v nadväznosti na právo nevidiacich vzdelávať sa aj pomocou Braillovho písma. A ďalej v záujme možností dlhodobého plánovania, napríklad podnikateľov v oblasti cestovného ruchu, dopravcov, ale aj bežných obyvateľov, návrhom zákona zaviazať ministerstvo školstva, vedy, výskumu a športu, aby termíny školských prázdnin zverejňovalo tri roky vopred na internete. Návrh zákona predkladám bez rozporov. Všetky pozmeňujúce a doplňujúce návrhy Ústavnoprávneho výboru Národnej rady Slovenskej republiky a Výboru Národnej rady Slovenskej republiky pre vzdelávanie, vedu, mládež a šport, ktorých cieľom je napríklad odklad platnosti opatrenia na postupné znižovanie počtov žiakov v 8-ročných gymnáziách, zabezpečiť, aby ich zriaďovateľ súkromnej a cirkevnej strednej školy predložil na vyjadrenie samosprávnemu kraju, do ktorého územnej pôsobnosti stredná škola patrí, návrh na počet tried prvého ročníka pre prijímacie konanie v nasledujúcom školskom roku aj návrh, aby pri tlačivách na pedagogickú dokumentáciu a tlačivách prihlášok na strednú školu ministerstvo školstva, vedy, výskumu a športu vydávalo len vzory tlačív namiesto schvaľovania samotných tlačív, akceptujeme. Ďakujem pekne za pozornosť.
Hrnčiar, Andrej, podpredseda NR SR (2018-06-18):
Vyhlasujem všeobecnú rozpravu za skončenú. Pán Rajtár tu nie je. Chce zaujať stanovisko spravodajca? Takže prerušujem rokovanie o tomto bode programu. Budeme pokračovať prvým čítaním o návrhu poslancov Martina Poliačika, Mareka Maďariča, ale páni poslanci tu nie sú, takže bod prerokujeme na konci schôdze. Ďalším bodom programu je prvé čítanie o návrhu poslancov Mariana Kotleba, Milana Uhríka, Jána Moru, Rastislava Schlosára a Petra Krupu na vydanie zákona, ktorým sa mení a dopĺňa zákon č. 308/2000 Z. z. o vysielaní a retransmisii v znení neskorších predpisov. Návrh zákona je pod tlačou 1020. Návrh na jeho pridelenie na prerokovanie výborom je v rozhodnutí 1069. Dávam slovo poslancovi Milanovi Uhríkovi, aby návrh zákona uviedol. (Rokovanie o návrhu poslancov Národnej rady Slovenskej republiky Mariana Kotlebu, Milana Uhríka, Jána Moru, Rastislava Schlosára a Petra Krupu na vydanie zákona, ktorým sa mení a dopĺňa zákon č. 308/2000 Z. z. o vysielaní a retransmisii v znení neskorších predpisov , tlač 1020.)
Danko, Andrej, predseda NR SR (2017-04-06):
Ďakujem, pán poslanec. Na vystúpenie pána poslanca štyri faktické poznámky. Uzatváram možnosť prihlásenia. Pán poslanec Mihál, nech sa páči.
P. Hrušovský, podpredseda NR SR: (2002-07-10):
A. Hoffmann, poslanec: Chcem požiadať všetkých členov osobitného kontrolného výboru na kontrolu Slovenskej informačnej služby, aby sa zúčastnili zasadnutia výboru ihneď.
Glenda, Tibor, poslanec NR SR (2015-03-12):
Ďakujem pekne. Vážený pán predseda, v rozprave nevystúpil žiaden poslanec. Procedurálne návrhy neboli podané. Preto prosím, pán predseda, aby ste dali hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Figeľ, Ján, podpredseda NR SR (2013-03-20):
Pochvala s výhradou.
Lajčák, Miroslav, podpredseda vlády a minister zahraničných vecí SR (2012-09-19):
Ďakujem pekne. Vážené panie poslankyne, páni poslanci, ďakujem za vaše vystúpenia v rozprave. Dovoľte, zareagujem veľmi stručne. Začnem pánom poslancom Beblavým, keby ste sa prišli opýtať, namiesto toho, aby ste sa postavili sem, za rečnícky pult, tak by som vám vysvetlil, aký rozdiel je medzi hodnosťou a funkciou. Existuje funkcia mimoriadny a splnomocnený veľvyslanec a potom je hodnosť veľvyslanec, tak ako je hodnosť generál a tak ako neexistuje bývalý generál, tak neexistuje ani bývalý veľvyslanec. My to máme aj v kariérnom poriadku, že hodnosť, diplomatická hodnosť veľvyslanec zostáva človeku, ktorý ju dosiahol kariérnym rastom aj po ukončení štátnozamestnaneckého pomeru alebo práce na ministerstve. Minister nie je hodnosť, minister je funkcia, napriek tomu je úplne v súlade s protokolom, ak človeka, ktorý zastával v minulosti funkciu ministra, predsedu vlády, prezidenta, naďalej takto funkciou oslovujete, nedopustíte sa žiadneho prešľapu. A nabudúce vám veľmi rád poradím s diplomatickým protokolom, pán poslanec. (Potlesk.) Pán poslanec Mikloško, veľmi stručne, bez cirkvi a bez spolupráce s cirkvami by naše krajanské komunity asi neexistovali, a preto ich podporujeme, hlavne tam, kde zohrávajú kľúčovú úlohu. Srbsko, Rumunsko, Chorvátsko či Maďarsko. Matica slovenská je pre našich krajanov dôležitá a nový predseda Úradu pre Slovákov žijúcich v zahraničí s Maticou komunikuje a pokiaľ ide o vašu zmienku o honorárnych konzulátoch, práve tu vidím veľký priestor v tom, že úrad prešiel do pôsobnosti ministerstva zahraničných vecí, a ten priestor tu je. Pokiaľ ide o pána poslanca Viskupiča, nebudem reagovať na všetky tie konkrétne otázky, vyriešime to odpoveďou na interpeláciu, respektíve osobným stretnutím. Poviem iba to, že my sme práve zmenili stav, keď Úrad pre Slovákov žijúcich v zahraničí takpovediac visel vo vzduchu a nebol pričlenený k žiadnemu členovi vlády. Dnes som ja tým členom vlády, ktorý má politickú ingerenciu nad úradom, a Slováci to vítajú veľmi a ja som presvedčený, že sa to osvedčí. Nechystáme sa úrad zrušiť ani náhodou, bude mať plnú podporu. Spomenul som v mojom úvodnom slove, že uvažujeme o novelizácii zákona č. 474/2005 Z. z., ale v horizonte rokov 2014-2015 a, samozrejme, závery, ktoré vyplývajú z príslušných uznesení vlády, plníme a budeme plniť. Ďakujem pekne všetkým za vystúpenie v rozprave. (Potlesk.)
Žiga, Peter, podpredseda NR SR (2024-04-24):
Ďalšou, ďalšou vystupujúcou v rozprave je pani poslankyňa Kolíková.
Bugár, Béla, podpredseda NR SR (2016-09-13):
Pani poslankyňa Zemanová.
P. Paška, predseda NR SR: (2008-07-02):
(Hlasovanie.) 137 prítomných, 90 za, 45 sa zdržalo, 2 nehlasovali. Body zo spoločnej správy sme schválili.
Šípošová, Janka, poslankyňa NR SR (2015-02-12):
Ďakujem, pán predseda. Pán poslanec Blanár, ja by som sa vás celkom korektne chcela opýtať, či by sme nedokázali prijať taký spôsob, že by sme napríklad a možno vecne vyvrátili argumenty „protistrany“, prípadne aj možno akceptovali niektoré výhrady, aj keď sú opozičné, lebo takto, keď to počúvam, tak to vyzerá, že nejde ani tak o to, aby systém lepšie fungoval, v tomto prípade aby zdravotníctvo bolo priateľské voči pacientom, ale skôr o to, kto koho preháda. To sa mi úprimne nepáči. A jednu vetu som si zapísala, pretože som ju nepochopila alebo zle počula, tak vás poprosím o vysvetlenie. Povedali ste, doslova som si to zapísala: „Toto všetko na základe zákona, ktorý ste vy schválili, normálne fungovalo. Táto novela zákona to chce odstrániť.“ Ďakujem.
Dostál, Ondrej, poslanec NR SR (2010-07-08):
Len stručne. Ohradzujem sa voči tomu, že by som bol alergický na Slovensko, som alergický na extrémizmus. A teda vítam váš zámer podať na mňa trestné oznámenie. Určite budem odporúčať, aby som bol zbavený imunity, ak by k tomu došlo, a teda dúfam, že spolu s ostatnými podporíte náš návrh na to, aby bola zrušená poslanecká imunita, aby sa tu takéto veci v budúcnosti nemuseli preberať.
Hort, Milan, podpredseda NR SR (2011-07-08):
Ďakujem. Vyhlasujem rozpravu za skončenú. Pýtam sa pána ministra, či chce zaujať stanovisko k rozprave. Nech sa páči, pán minister, záverečné slovo pána ministra k rozprave.
Laššáková, Jana, podpredsedníčka NR SR (2015-06-23):
Pán poslanec Kaník, nech sa páči.
Zmajkovičová, Renáta, podpredsedníčka NR SR (2012-08-08):
Pán poslanec Kaník.
Laššáková, Jana, podpredsedníčka NR SR (2014-11-09):
S reakciou pán poslanec Matovič, nech sa páči.
Laššáková, Jana, podpredsedníčka NR SR (2012-09-27):
Na vystúpenie pána poslanca s faktickou poznámkou pán poslanec Hlina. Končím možnosť prihlásiť sa s faktickou poznámkou. Nech sa páči, pán poslanec.
Bugár, Béla, podpredseda NR SR (2018-10-24):
Prezentujme sa a hlasujme. (Hlasovanie.) Prítomných 147 poslancov, za 140, proti 6, 1 sa zdržal hlasovania. Konštatujem, že sme v treťom čítaní . Otváram rozpravu. Nikto sa nehlási do rozpravy. Končím rozpravu. Nech sa páči.
Abrhan, Pavol, poslanec NR SR (2012-06-20):
Pán poslanec, dve krátke poznámky. Ja som nehovoril o procedúre na výbore a už vôbec nie o tom, že kto a ako sa pripravuje. Fakt je ten, že ak to chcete počuť, tak na výbore, keď ste preniesli tento návrh v rôznom na tom prvom sme len chceli, aby sa mohla zúčastniť a vyjadriť aj pani generálna riaditeľka. Nebolo jej to umožnené. Čiže to je prvá poznámka. A druhá, ak vy tvrdíte a trváte na tom, že zo strany generálnej riaditeľky bol porušený zákon, tak len jednu odpoveď by som vás prosil. Prosím vás pekne, povedzte mi pri akej zmluve, kto bol účastný tejto zmluvy, na jednej strane RTVS a kto bol druhý a v akej výške táto zmluva bola pripravená na uzatvorenie? Ak mi toto poviete, budem spokojný. Ďakujem pekne.
Bugár, Béla, podpredseda NR SR (2019-01-31):
Ja vám poviem, prečo podporím návrh zákona, ale návrh zákona, ktorý tam bude obsahovať, samozrejme, len to, aby aj verejný funkcionár mal možnosť, právo, samozrejme, na odpoveď v prípade, ak sa jedná o nepravdivé informácie. Ja mám tiež skúsenosti a dokonca ešte, pánovi Dostálovi poviem, ešte horšie. Po tom, čo sme vstúpili do tejto vlády, tak napríklad pán Schutz napísal: „Kriminálnik roka Béla Bugár“. Podľa vás to je čo? Napriek tomu nebudem žiadať, lebo to bol komentár, aby do tohto zákona padli blogy, komentáre a tak ďalej. Ale pán kolega, podpredseda Hrnčiar spomínal napríklad Aktuality. Keď chcete, len za posledné dva mesiace vám vyberiem, čo všetko robia proti našim ministrom, proti nám, a nepravdy, klamstvá. Preto som napísal ten blog, ktorý bol aj uverejnený, ktorý má názov Ako nevyzerá poctivá novinárska práca. Lebo novinári majú nás kritizovať, ak urobíme chybu, musia nás planírovať, keď chcete, ale nemajú ovplyvňovať negatívne v neprospech, povedzme, danej strany, lebo potom robia politiku. A keď klamú, tak treba to povedať, že klamú. Ja mám napríklad dve ospravedlnenia šéfov alebo teda aj majiteľov niektorých médií. Viete, čo s tým môžem urobiť? Právo na odpoveď. Pán kolega, vy ste asi s tým nemali takúto skúsenosť. To znamená, že právo na odpoveď je nám nanič, pokiaľ tam nebudete mať aj pokutu. Preto budem hlasovať aj za pokutu. (Potlesk.)
Raši, Richard, podpredseda vlády SR pre investície a informatizáciu (2019-10-17):
Ďakujem veľmi pekne. Vážený pán predsedajúci, ctené dámy poslankyne, vážení páni poslanci, teda vláda Slovenskej republiky predložila na toto rokovanie Národnej rady uvedený návrh zákona. Vecne je návrh zákona zameraný na problematiku účasti majetkovo prepojených hospodárskych subjektov vo verejnom obstarávaní. Problematika vzájomne majetkovo alebo personálne prepojených uchádzačov tvoriacich rovnakú hospodársku jednotku a ich účasť vo verejnom obstarávaní je významnou témou v rámci verejného obstarávania v rámci celej Európskej únie a svedčia o tom okrem iného aj rozhodnutia Súdneho dvora Európskej únie, z ktorých vyplýva povinnosť pre verejného obstarávateľa zaoberať sa samostatnosťou a nezávislosťou ponúk predložených prepojenými uchádzačmi, pričom princípy verejného obstarávania bránia zadaniu zákazky uchádzačom, ktorí predložili vzájomne ovplyvnené ponuky. Vo všeobecnosti ide o pomerne náročnú problematiku, pričom skutočnosť, že smernica č. 2014/24 Európskej únie o verejnom obstarávaní túto záležitosť explicitne neupravuje, len umocňuje zložitosť jej riešenia. Návrh zákona za účelom spopularizovania problematiky zeleného verejného obstarávania a jej efektívnejšej praktickej aplikácie vymedzuje definíciu environmentálneho aspektu vo verejnom obstarávaní. Okrem uvedenej problematiky je snahou návrhu zákona znížiť administratívnu záťaž verejných obstarávateľov a obstarávateľov, a to jednak systematickým zjednotením úpravy povinnosti zverejňovať súhrnné správy a taktiež zvýšením hranice pri zverejňovaní súhrnných správ pri zmluvách vyňatých z pôsobnosti zákona o verejnom obstarávaní zo súčasných tisíc na 5-tisíc eur. Za účelom účinnejšej kontroly elektronických nástrojov používaných na elektronickú komunikáciu návrh upravuje zoznam elektronických prostriedkov, ktorý má viesť Úrad pre verejné obstarávanie, a taktiež upravuje sankcie pre prípad prevádzkovanie elektronického prostriedku, ktorý nespĺňa štandardy stanovené zákonom o verejnom obstarávaní. Okrem uvedenej problematiky je novelizácia zameraná na postihovanie špekulatívnych foriem konania hospodárskych subjektov pri využívaní revíznych nástrojov vo verejnom obstarávaní. Za týmto účelom návrh zákona taxatívne vymedzuje zjavne nedôvodné námietky a odvolania a taktiež zvyšuje podiel prepadnutej kaucie v prípade späťvzatia námietok zo súčasných 35 na 50 %. Účinnosť predkladaného právneho predpisu sa navrhuje stanoviť na 1. januára 2020 okrem povinnosti používať vo verejnom obstarávaní elektronické prostriedky zapísané v zozname elektronických prostriedkov, kde sa navrhuje účinnosť od 1. marca 2020. Vážené pani poslankyne, ctení páni poslanci, ďakujem pekne za pozornosť a verím, že návrh zákona podporíte. Ďakujem pekne.
Kollár, Boris, predseda NR SR (2023-03-22):
Prosím, prezentujme sa a hlasujeme. (Hlasovanie.) Prítomných 134 poslancov, za 43, proti 53, zdržalo sa 33, 5 nehlasovali. Uvedený návrh pána poslanca sme neschválili.
P. Hrušovský,  podpredseda NR SR: (2001-10-25):
Ľ. Andrassy, poslanec: Ďakujem veľmi pekne, pán predsedajúci. Som rád, že ministerstvo školstva je pripravené predložiť do vlády návrh zákona v jedinej alternatíve a tou alternatívou je dodržanie toho princípu, ktorý si dala vláda do programového vyhlásenia, a to je zachovať bezplatný prístup k vysokoškolskému vzdelaniu. Pozitívne hodnotím to, že táto vláda aj zásluhou ministra školstva nachádza aj iné možnosti financovania vysokých škôl. Podarilo sa aj prostredníctvom štátneho rozpočtu v poslednom období navýšiť rozpočty škôl bezmála o 1 mld. Sk. Ale chcem sa opýtať, či sa podarí naplniť vláde aj pri zákone o štátnom rozpočte na rok 2002 cieľ a sľub, ktorý dal predseda vlády, že sa navýši rozpočet slovenského vysokého školstva o 0,1 % z HDP. K otázke externých študentov, či hľadá ministerstvo školstva aj riešenie, aby externí študenti alebo externé štúdium nebolo zneužívané vysokými školami, aby na niektorých vysokých školách už neštudovalo viac externých študentov ako denných študentov. A čo je pre mňa dôležité, či sa ráta takisto s tým, aby na vysokých školách, ktoré sú, prechádzali tieto vysoké školy z dnes štátnej formy alebo štátnej inštitúcie na verejnoprávne inštitúcie, aby si takto mohli oveľa efektívnejšie zarobiť na svoje fungovanie a privyrobiť na to, aby mohli zlepšovať štandardy?
Pčolinský, Peter, podpredseda NR SR (2022-12-05):
Ďalšou faktickou poznámkou pán poslanec Ďurica.
Blanár, Juraj, podpredseda NR SR (2021-10-19):
Pán poslanec Hattas, môžete reagovať na faktickú poznámku.
Ďuriš Nicholsonová, Lucia, podpredsedníčka NR SR (2018-03-23):
Tri faktické poznámky na vaše vystúpenie, pán poslanec, končím možnosť prihlásiť sa s faktickou poznámkou. Ako prvý pán poslanec Klus, nech sa páči.
Hort, Milan, podpredseda NR SR (2011-02-02):
Ďakujem pekne. Zaujmite miesto pre navrhovateľov. A teraz dávam slovo spravodajcovi, predsedovi navrhnutého gestorského, ústavnoprávneho, výboru pánovi poslancovi Radoslavovi Procházkovi, aby nás ako spravodajca oboznámil s úvodnou spravodajskou informáciou. Nech sa páči.
V. Veteška, podpredseda NR SR: (2007-10-16):
Otváram všeobecnú rozpravu. Písomne sa nikto neprihlásil. Kto sa hlási ústne do rozpravy k tomuto bodu programu? Nikto. Končím možnosť prihlásiť sa do rozpravy. Uzatváram rozpravu. A prerušujem rokovanie o tomto bode programu. Ďakujem zároveň aj ministrovi financií pánovi Počiatkovi za predloženie všetkých šiestich návrhov zákonov. Pristúpime k prvému čítaniu o vládnom návrhu zákona, ktorým sa mení a dopĺňa zákon č. 480/2002 Z. z. o azyle a o zmene a doplnení niektorých zákonov v znení neskorších predpisov a o zmene a doplnení niektorých zákonov . Vládny návrh ste dostali ako tlač 408 a rozhodnutie na pridelenie výborom máte pod č. 415. Teraz prosím podpredsedu vlády a ministra vnútra Slovenskej republiky Roberta Kaliňáka, aby vládny návrh zákona uviedol.
Štefanec, Ivan, poslanec NR SR (2013-09-03):
Ďakujem pekne, pán predseda. V mene troch poslaneckých klubov SDKÚ – DS, KDH, MOST – HÍD navrhujem zaradiť do programu 23. schôdze Národnej rady osobitný bod s názvom Opatrenia vlády na zníženie rekordného dlhu. Odôvodňujem to ústavným zákonom o rozpočtovej zodpovednosti, čl. 12 ods. 4, podľa ktorého vláda predloží na rokovanie Národnej rady návrh opatrení, ktorými navrhuje zabezpečiť zníženie dlhu, ak výška dlhu dosiahne 53 % a zároveň nedosiahne 55 %. Pripomínam, že posledný údaj o slovenskom dlhu je 54,9 %. Zároveň predkladám druhý návrh, aby sme bod č. 119, čo je Správa o hodnotení plnenia pravidiel rozpočtovej zodpovednosti za rok 2012 (tlač 594), prerokovali ihneď na úvod schôdze. Ďakujem pekne.
Gröhling, Branislav, poslanec NR SR (2023-12-15):
Ďakujem, pani poslankyňa, za tvoj príspevok. Spomenula si viaceré otázky v súvislosti aj s postavením a vymenovaním úradníkov, však máme aj spoločnú históriu spolu a poznáte celú túto problematiku. Ja si ale myslím, že vy jasne viete, o čo ide, že vláda chce upratať svojich ľudí na nejaké želané miesta a vytvoriť si tu trafiky a nafúknuť štátny aparát a začať platiť kvantum ľudí zo štátneho rozpočtu. A mi príde úplne absurdné, že vláda zvyšuje počty úradníkov, vytvára si tu takéto stranícke nejaké trafiky a zároveň celému Slovensku hovorí, že sa musí uskromniť. Že ľudia si majú zvyknúť na to, že im stúpnu ceny potravín, majú si zvyknúť na to, že budú mať poplatky v banke, majú si zvyknúť na dane, ktoré sami zaplatia, že občania na jednej strane sa musia uskromniť, lebo štát im zoberie peniaze z rodinných rozpočtov, ale na druhej strane, na druhej strane štát sa rozrastá, vytvára sa ministerstvo športu len tak z rozmaru, aby možno aj tu pán Danko sa potešil, vytvára sa priestor na politické trafiky v štátnej správe. Ja som veľmi rád, že ste spomenuli, že deti majú radosť zo športu a že šport je pre nich dôležitý a musím s tým, samozrejme, súhlasiť, no všetkým je nám asi jasné, že nejaké umelé ministerstvo športu nám v tomto absolútne nič nezmení, že radosť z tohto ministerstva športu nebudú mať deti, ale radosť z toho bude mať tu pán podpredseda a strana SNS.
Pellegrini, Peter, predseda NR SR (2015-03-17):
Ďakujem veľmi pekne. Otváram všeobecnú rozpravu. Konštatujem, že som nedostal žiadnu písomnú prihlášku. Takže pýtam sa, kto sa do rozpravy hlási ústne? Končím možnosť prihlásiť sa do rozpravy. Jediným bude pán poslanec Hlina, ale ešte predtým požiadal o slovo pán navrhovateľ. Nech sa páči.
Valášek, Tomáš, poslanec NR SR (2024-01-19):
Ďakujem pekne za slovo, pán predsedajúci. Kolegovia, kolegyne, ono to je nehoráznosť v zásade, ja to tu tak počúvam každým jedným príspevkom, a tak hlbšie a hlbšie o tom uvažujem a ono to je nehorázne, že premiér tejto krajiny povie, že jemu sa nepáči, ako dlho zákonodarný orgán rokuje o návrhu zákona. Tak ako pri všetkej úcte, Národná rada vyslovuje dôveru premiérovi a jeho vláde, nie naopak, tak nech si táto vláda spolu na čele s týmto premiérom robí poriadne svoju robotu, nech tu predkladajú také návrhy, o ktorých my nebudeme musieť týždne a týždne rokovať a vysvetľovať opakovane a už aj pomaly, zrozumiteľne a pomaly hláskovať to tu budeme, aké vážne dôvody a dopady bude mať táto náv.. tento návrh, ktorý pripravila táto vláda na celospoločenský stav právneho štátu. Ľudia tu píšu poslancom, že sa boja, čo tu nastane, a premiérovi sa nepáči, ako dlho trvá táto rozprava. No mne sa nepáči tento premiér. Ale budeme tu musieť spolu existovať nejakú tú dobu, tak nech si každý robí poriadne tú časť svojej práce, na ktorú dostal mandát a nech konečne sa začne starať o verejný záujem a nie o záujem ľudí jemu len blízkych, a potom možno sa pohneme aj ďalej v diskusii. Ďakujem. (Potlesk.)
S. Janiš, poslanec: (2004-06-23):
Pán predsedajúci, otvorte rozpravu.
A. Belousovová, podpredsedníčka NR SR: (2008-12-03):
Pán poslanec Štefanec, predpokladám, že máte vystúpenie viac ako na dve minúty. Presne. Nech sa páči.
Danko, Andrej, podpredseda NR SR (2024-01-11):
Pán poslanec Spišiak.
T. Cabaj, podpredseda NR SR: (2009-11-05):
Nech sa páči, pán minister, môžete odpovedať.
Hrnčiar, Andrej, podpredseda NR SR (2016-10-27):
Ďalším vystupujúcim v rozprave je pán poslanec Dostál.
Hort, Milan, podpredseda NR SR (2010-12-02):
Ďakujem pekne. Pán poslanec, je potreba dať doplňujúcu otázku? Nie. Ďakujem pekne, pán podpredseda vlády. Druhou vylosovanou otázkou je otázka pána poslanca Ľubomíra Vážneho a je adresovaná podpredsedovi vlády a ministrovi dopravy, výstavby a regionálneho rozvoja Slovenskej republiky, Jánovi Figeľovi. Otázka znie: „Pán minister, akým spôsobom ste obstarávali druhý profil diaľnice D1 Jabloňov – Studenec. Bolo to elektronickým obstarávaním, ako ste sa zaviazali riešiť všetky obstarávania?“ Pán podpredseda vlády, nech sa páči.
Dostál, Ondrej, poslanec NR SR (2018-02-14):
Ďakujem za reakcie. Pán poslanec Pčolinský, áno, občania Slovenskej republiky nemohli pracovať v Nemecku a Rakúsku 7 rokov po vstupe do Európskej únie, ale to bolo prechodné obdobie. Však to prechodné obdobie je preto prechodné obdobie, že trvá nejakú dobu a potom skončí, dnes už môžu v Británii, v iných krajinách mohli, mohli občania Slovenskej republiky pracovať od začiatku a hojne túto možnosť využívali. Ja chápem, že v tomto riešite, v tomto zákone neriešite iba zamestnávanie cudzincov na Slovensku, ale riešite aj problém agentúr dočasného zamestnávania a ich zneužívania na povedzme obchádzanie zákona. V poriadku, len teda bolo by potom fajn, keby ste to napísali aj do dôvodovej správy, lebo v dôvodovej správe píšete, píšete iba to tých cudzincoch. Čiže, samozrejme, že nikto vás nemôže nútiť, aby ste do dôvodovej správy napísali všetko, čo má ten zákon riešiť, ale, ale to, čo primárne ten zákon rieši, v dôvodovej správe, napísané nie je a je tam napísané niečo, čo s tým síce súvisí, ale priamo to ten zákon nerieši. No, ako gastarbeiteri znižujú mzdy ľuďom, tak ja som povedal ten príklad Nemecka, kde desaťročia boli zamestnávaní ľudia z Turecka, Talianska, Grécka, Portugalska, a aká je životná úroveň v Nemecku, aké sú mzdy občanov Nemecka. To, to naozaj chceme tvrdiť, že, že v dôsledku toho, že bol nemecký pracovný trh otvorený, nie neregulovaný, nie voľný pohyb pre cudzincov mimo, iba poškodilo, poškodilo to životnú úroveň Nemcov? No, a teda, pán poslanec Kotleba, Kuzminová má izraelský pas, preboha, to, čo tu riešite?
Blanár, Juraj, podpredseda NR SR (2023-06-16):
Bolo to naozaj krátke, využili ste celých 10 minút, pán kolega. Naozaj to máte pod kontrolou. Uzatváram týmto, á, pán poslanec Čekovský chce s faktickou. Nech sa páči.
Laššáková, Jana, podpredsedníčka NR SR (2013-10-25):
Ďalej v rozprave je písomne prihlásený pán poslanec Mihál, ktorý tu nie je. Stráca poradie, nech sa páči, pán poslanec Hlina, ktorý je už pripravený, nech sa páči, máte slovo.
Dostál, Ondrej, poslanec NR SR (2011-04-05):
Pán poslanec Ľubomír Želiezka navrhol, aby sa Národná rada Slovenskej republiky podľa § 73 ods. 3 písm. a) uzniesla, že vráti návrh zákona jeho navrhovateľovi na dopracovanie. Pán predsedajúci, dajte, prosím, hlasovať o tomto procedurálnom návrhu.
Ďuriš Nicholsonová, Lucia, podpredsedníčka NR SR (2018-06-14):
S reakciou pán poslanec Petrák.
Blaha, Ľuboš, poslanec NR SR (2014-12-11):
Ďakujem pekne, dovoľte pripomenúť kolegom z eurovýboru, že o 13.00 máme zasadnutie v miestnosti eurovýboru 149. Ďakujem.
P. Paška, predseda NR SR: (2008-05-22):
Neschválili sme.
Richter, Ján, minister práce, sociálnych vecí a rodiny SR (2013-09-05):
Ďakujem pekne za slovo. Vážená pani podpredsedníčka Národnej rady, vážení páni poslanci, pani poslankyne, vládny návrh zákona, ktorým sa mení a dopĺňa zákon č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov, ktorým sa mení aj zákon 561/2008 Z. z. o príspevku na starostlivosť o dieťa a o zmene a doplnení niektorých zákonov, sa navrhuje upraviť poskytovanie rodičovského príspevku v záujme účelného využívania ochrany finančných prostriedkov štátneho rozpočtu. Navrhujem, navrhuje sa neposkytovať rodičovský príspevok tým rodičom, ktorým z osobnej starostlivosti bolo odňaté staršie dieťa vo veku do troch rokov alebo do šesť rokov, ak má dlhodobo nepriaznivý zdravotný stav, a na zabezpečenie starostlivosti o toto dieťa Úrad práce, sociálnych vecí a rodiny už poskytuje rodičovský príspevok osobe, ktorej bolo toto dieťa zverené do starostlivosti. S cieľom zabezpečiť účelné využívanie rodičovského príspevku navrhuje sa ustanoviť osobitného príjemcu rodičovského príspevku aj v prípade, keď už bol v rodine ustanovený osobitný príjemca dávky v hmotnej núdzi a príspevkov k dávke v hmotnej núdzi alebo príspevku na dieťa z dôvodu, že rodič prídavok na dieťa nepoužíval na účel, na ktorý je určený. Návrh umožňuje ustanoviť osobitného príjemcu rodičovského príspevku aj na žiadosť rodiča. Vládny návrh zákona navrhuje doplnenie zákona 561 o príspevku na starostlivosť o dieťa a o zmene a doplnení niektorých zákonov. V záujme ochrany finančných prostriedkov sa navrhuje, aby oprávnená osoba bola povinná vrátiť neprávom vyplatenú sumu príspevku aj v takom prípade, ak vedela, alebo musela z okolností daného prípadu predpokladať, že vyplatená suma príspevku jej nepatrí. Toľko úvodom v prvom čítaní k tomuto návrhu zákona. Skončil som, pani podpredsedníčka.
P. Hrušovský, podpredseda NR SR: (2001-11-06):
O. Keltošová, poslankyňa: Ďakujem za slovo. Pán poslanec Finďo, myslím si, že ste urobili veľmi vážny prešľap, keď ste pourážali obidve poslankyne, tak pani Záborskú, ako aj pani Aibekovú. A ja vás vyzývam, aby ste sa verejne ospravedlnili. Druhá vec je, že na mandátovom a imunitnom výbore budeme požadovať to isté. Zároveň, pán poslanec, dovoľte, aby som sa vás opýtala v tejto súvislosti. Toto je už, myslím, vaše tretie vystúpenie, kde veľmi zoširoka zdôvodňujete svoj návrh. Máte na to právo. A nebolo by jednoduchšie, pán poslanec, povedať priamo a čestne, nielen lekárnici môžu vlastniť lekárne, ale aj lekári? Keďže toto nemáte odvahu povedať, tak hovoríte, že potom radšej všetci. Ja si myslím, že v tomto je celý koreň problému. A pokiaľ budete takýmito metódami presadzovať svoj názor, obávam sa, že nielen v tomto volebnom období v parlamente, ale, nebodaj ak sa vám podarí dostať do parlamentu, ani v ďalšom volebnom období v parlamente neuspejete, urážkami určite nie.
Vaľová, Jana, poslankyňa NR SR (2012-08-01):
Dokončíme to či nie?
Hlina, Alojz, poslanec NR SR (2013-09-11):
Ja nechápem, nemôžete ma nechať dohovoriť, prosím vás pekne?
Remišová, Veronika, poslankyňa NR SR (2017-02-02):
Vážené kolegyne, vážení kolegovia, ja budem hovoriť len veľmi krátko. Podľa mňa je obrovským diletantizmom, ak vláda ide meniť systém volieb pár mesiacov pred voľbami. Ak aj tento zákon teraz náhodou prejde, predpokladám, že pán prezident ho vráti, zákon sa znovu vráti do parlamentu, a to budeme necelých šesť mesiacov pred župnými voľbami. Takto menia systém volieb pred voľbami len diktátori. Takto to chcel urobiť aj Vladimír Mečiar, keď potreboval vyhrať voľby, tak jednoducho zmenil volebný systém. A takto to ide robiť aj strana SMER. Potrebuje si zabetónovať svojich županov, no a to, či to pomôže alebo nepomôže hnutiu ĽSNS, Kotlebovej strane, to im je úprimne jedno. Pán Fico, v posledných dňoch sa z neho stal taký obrovský bojovník proti fašizmu, dokonca zriadil s pánom Kaliňákom policajnú jednotku, ktorá má viac ako sto policajtov, ktorá má bojovať proti terorizmu a proti extrémizmu. Zaznamenali sme viaceré silné vyjadrenia od pána Fica, ale jedinú podstatnú vec, ktorá umožnila vzostup kotlebovcov, a síce ich zabetónovanie sa v Banskobystrickej župe, akoby boli poslanci koalície hluchí a slepí. Zrušiť, zmeniť systém volieb pred voľbami z dvojkolovej voľby na jednokolovú voľbu – ešte raz opakujem, je to obrovský diletantizmus a veľká pomocná ruka práve kotlebovcom. Kolega Klus veľmi dobre hovoril aj o právomociach a význame samosprávnych krajov, o rozdelení, takisto ako kolega Viskupič. Áno, môžeme sa baviť teraz, mať odbornú debatu, či potrebujeme župy alebo nepotrebujeme župy. Tu by som len chcela povedať, že v prvom rade si myslím, že je dôležité dokončiť územnosprávne členenie, že tie župy sú už len nejakou takou nadstavbou v celom tom probléme, pretože nie je normálne, aby sme na Slovensku, v krajine, ktorá má päť miliónov obyvateľov, aby sme tu mali takmer tritisíc obcí, obslužný personál, k tomu 20-tisíc úradníkov a poslancov, ktorých musíme platiť, a teda ešte aj osem samosprávnych krajov. Čiže celá debata, či zrušiť VÚC-ky alebo nezrušiť VÚC-ky, by sa mala, by sme o tom mali debatovať v kontexte dokončenia reformy územnosprávneho členenia. V Dánsku, ktoré je porovnateľnou krajinou, tam majú sto samospráv, na porovnanie. A takisto teraz vidíme, že aj tie právomoci župy, tak ako sú teraz nastavené, že napríklad aj pán Fico si z nich vyberá, čo sa mu práve hodí. Boli sme svedkami toho, že odborné, stredné odborné školy, kompetencie prešli na, si zobral pán Fico pod Úrad vlády, resp. vzťah so zamestnávateľmi, hoci túto problematiku by malo riešiť ministerstvo školstva. Čiže celý ten vzťah k samosprávnym krajom je zo strany vlády veľmi nekoncepčný. A ešte raz opakujem, meniť systém volieb pár mesiacov, doslova pol roka pred voľbami, je veľmi, veľmi diletantské. A preto vás prosím, nebudem podávať žiadny návrh ani pozmeňujúci, ale apelujem na vás, aby ste tento návrh z rokovania stiahli. Ak teda naozaj vám záleží na tom, aby sa tu nešíril extrémizmus a rôzne škodlivé ideológie, tak stiahnite tento návrh a poďme sa o jednokolovej voľbe odborne baviť až od tých ďalších volieb, tak ako sa to v normálnych civilizovaných krajinách robí. Ďakujem veľmi pekne.
Jurinová, Erika, poslankyňa NR SR (2016-09-08):
Ja by som iba chcela pripomenúť ctenému plénu, že stalo sa nám, že teraz na hodine otázok pán premiér dostal výsadu, ktorá v rokovacom poriadku nie je. Aj keď pán podpredseda správne prečítal z pripravených materiálov, že má na odpoveď päť minút, tak chcem potvrdiť, že naozaj v rokovacom poriadku premiér nemá nárok na viac ako päť minút odpovede pri otázkach v hodine otázok. Takže prosím vás... (Prerušenie vystúpenia predsedajúcim.)
Jurinová, Erika, podpredsedníčka NR SR (2013-06-20):
Ďakujem, pán poslanec. Na vaše vystúpenie sú 4 faktické poznámky. Uzatváram možnosť prihlásiť sa. Ak dovolíte, prešli by sme ešte tie faktické poznámky a ukončíme. Takže pán poslanec Hrnčiar, nech sa páči.
Suja, Miroslav, poslanec NR SR (2022-05-11):
Ďakujem za slovo. Ja by som chcel ešte jednu vec, že nielen dôchodcovia, ale aj jednoduchí ľudia niekedy platia v hotovosti, alebo je im nepríjemné, aby nebola stopa, že si kupujú niektoré veci, ktoré by mohli iní ľudia považovať za divné, alebo sa za to hanbia a podobne, a preto to radšej vyplácajú, aby nezostala digitálna stopa. Je to úplne normálne. Ja si myslím, že neni na tom nič zlé, neruší sa digitalizácia, práveže chceme, aby ešte pokračovala a bola lepšia, ale tá možnosť, aby tu pre tých ľudí bola, lebo ako povedal predrečník a spolupredkladateľ zákona Ondro, ľudia nás kontaktujú, pýtajú sa na to. Viac ešte k tomu poviem v záverečnom slove, ale ja si myslím, že to je úplne normálna a legitímna požiadavka. A hovoriť, že máme málo hlasov, tak každý poslanec by mal hlasovať podľa svojho svedomia a vedomia. Je síce možné, že keď tak hlasuje, tak môže byť vyradený z klubu, prípadne vylúčený úplne, ale to už je potom na tom, že aká je demokracia v danej strane alebo hnutí, a vidíme, že tu v koalícii veľmi demokracia nevládne, akonáhle niekto z koaličných poslancov vysloví svoj názor a, nedajbože, tak aj zahlasuje. Ďakujem.
Kremský, Peter, poslanec NR SR (2021-09-29):
Vážený pán predsedajúci, vážený pán minister, kolegyne, kolegovia, skúsme sa vrátiť k zákonu o významných investíciách po tejto humornej vložke, ktorú si niektorí humoristi určite užili, ale myslím, že sme tu na niečo iné, ako sa len zabávať. Túto rozpravu sme potrebovali otvoriť preto, že v mojom pozmeňovacom návrhu, ktorý som predniesol počas prerokovania zákona, som to neprečítal dobre. Poznámky pod čiarou som prečítal ako poznámky pod čiarou a jednu som prečítal tam, kde som nemal. Čiže musel som ten pozmeňovací návrh stiahnuť a nahradiť ho týmto, ktorý je presný, takže túto polhodinu, ktorú sme práve zabili, beriem na seba. Je to moja vina, moja vina. Takže dovolím si prečítať ho ešte raz. Pozmeňujúci a doplňujúci návrh poslanca Národnej rady Slovenskej republiky Petra Kremského a Petra Vonsa k vládnemu návrhu zákona o významných investíciách, tlač 560. Návrh zákona o významných investíciách sa mení a dopĺňa takto: 1. V § 2 písm. h) znie: „h) Strategickým územím okrem písmena f) a g) aj stavba plynovodu, plynárenského zariadenia distribučnej siete, plynárenského zariadenia prepravnej siete, elektrického vedenia, elektroenergetického zariadenia prenosovej sústavy, elektroenergetického zariadenia distribučnej sústavy, ako aj strategickej, dopravnej a inžinierskej infraštruktúry celonárodného významu, o ktorej rozhodla vláda Slovenskej republiky.“ 2. V § 2 písm. i) bod 1 sa vypúšťajú slová „podľa písm. f)“. 3. V § 3 ods. 5 znie: „(5) Významná investícia je okrem odsekov 1 až 3 aj investičný projekt, ktorého účelom je výstavba zdravotníckeho zariadenia alebo informačnej technológie verejnej správy,x) ak je súčasťou kritickej infraštruktúry,3) a spĺňa podmienky podľa odseku 1.“ Poznámka pod čiarou k odkazu x znie: „x) § 2 zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení neskorších predpisov.“ Nasledujúce odkazy k poznámkam pod čiarou sa primerane prečíslujú. Ďakujem veľmi pekne. Len sa teším, že sa nevolám Svrček, ale aspoň moje meno sa nebude dať komoliť. Ďakujem. (Reakcie z pléna.)
Ďuriš Nicholsonová, Lucia, podpredsedníčka NR SR (2016-10-25):
S reakciou na faktické poznámky pán poslanec Rajtár.
Danko, Andrej, predseda NR SR (2017-10-18):
Dávam slovo spravodajcovi z výboru pre hospodárske záležitosti poslancovi Beluskému a prosím ho, aby podal správu o výsledku prerokovania tohto návrhu vo výbore.
Jahnátek, Ľubomír, minister pôdohospodárstva a rozvoja vidieka SR (2012-07-26):
Ďakujem pekne za slovo. Vážená pani predsedajúca, vážené panie poslankyne, páni poslanci, návrh zákona reaguje na akútnu situáciu v poľnohospodárstve, v poľnohospodárskej výrobe vyvolanú extrémnymi a dlhotrvajúcimi nedostatkami zrážok v roku 2012. Rieši poskytovanie podpory vo forme pôžičky na účely včasného predchádzania vzniku, zmiernenia vplyvu a odstraňovanie následkov extrémnych poveternostných podmienok, ktoré vznikajú v dôsledku prebiehajúcich globálnych, regionálnych a lokálnych klimatických zmien. Poľnohospodári v podmienkach Slovenskej republiky pociťujú klimatické zmeny pravdepodobne najviac, pretože extrémny nedostatok zrážok, ako aj iné extrémne poveternostné podmienky v tomto odvetví majú najvýraznejší negatívny dopad. Navrhovaný dátum nadobudnutia účinnosti je odôvodnený potrebou včasného a rýchleho poskytovania podpory hlavne preto, že poľnohospodárom budú tieto prostriedky slúžiť na založenie novej úrody na rok 2013, čo sa musí uskutočniť do konca októbra 2012. Vážená pani predsedajúca, vážené panie poslankyne, páni poslanci, s ohľadom na vyššie uvedené, dovoľujem si vás požiadať o prerokovanie a schválenie predloženého návrhu. Ďakujem.
Šeliga, Juraj, podpredseda NR SR (2020-07-10):
S reakciou na faktické poznámky pán poslanec Pčolinský.
Grendel, Gábor, podpredseda NR SR (2021-11-02):
Pán poslanec Pollák.
Matej, Ondrej, poslanec NR SR (2011-11-30):
Ďakujem pekne za slovo, pán predsedajúci. Milé kolegyne, kolegovia, dovoľte mi predložiť doplňujúci a pozmeňujúci návrh. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov navrhujem vo vládnom návrhu zákona o spotrebnej dani z alkoholických nápojov, č. parlamentnej tlače 512, vykonať nasledovné zmeny: „V § 15 ods. 5 sa vypúšťa odkaz 34) nad slovom „uzávery“ a poznámka pod čiarou k odkazu 34).“ V tejto súvislosti sa vykoná úprava a prečíslovanie poznámok pod čiarou v celom texte zákona. Odôvodnenie: Vypustenie sa navrhuje z dôvodu, že poznámka pod čiarou odkazuje na vyhlášku, ktorá môže byť vydaná až na základe splnomocňovacieho ustanovenia, ktoré je obsahom návrhu zákona. Ďakujem pekne a dopredu ďakujem za podporu tohto pozmeňujúceho návrhu.
Grendel, Gábor, podpredseda NR SR (2022-02-25):
V rozprave teraz vystúpi pán poslanec Marián Kéry. (Zaznievanie gongu.)